b'\n_START_ARTICLE_\nInstitutul \xe2\x80\x9eAnastasie Ba\xc8\x99ot\xc4\x83\xe2\x80\x9d\n_START_PARAGRAPH_\nInstitutul Academic \xe2\x80\x9eAnastasie Ba\xc8\x99ot\xc4\x83\xe2\x80\x9d din Pom\xc3\xa2rla a fost o institu\xc8\x9bie privat\xc4\x83 de \xc3\xaenv\xc4\x83\xc8\x9b\xc4\x83m\xc3\xa2nt liceal creat\xc4\x83 prin str\xc4\x83dania \xc8\x99i cu sprijinul financiar al boierului filantrop Anastasie Ba\xc8\x99ot\xc4\x83, logof\xc4\x83t al Moldovei. \xc8\x98coala a fost inaugurat\xc4\x83 \xc3\xaen 1879 av\xc3\xa2ndu-l ca director pe scriitorul junimist Samson Bodn\xc4\x83rescu. Ulterior \xc8\x99coala a devenit liceu teoretic, liceu cu profil mixt, teoretic \xc8\x99i agricol, \xc8\x99i, dup\xc4\x83 1948, \xc8\x99coal\xc4\x83 medie tehnic\xc4\x83, \xc8\x99coal\xc4\x83 profesional\xc4\x83 agricol\xc4\x83, \xc8\x99coal\xc4\x83 agricol\xc4\x83 de mai\xc8\x99tri \xc8\x99i cas\xc4\x83 de copii \xc8\x99colari. \xc3\x8encep\xc3\xa2nd cu anul 1998 liceul a fost re\xc3\xaenfiin\xc8\x9bat, el func\xc8\x9bion\xc3\xa2nd \xc3\xaen prezent sub numele de Liceul teoretic \xe2\x80\x9eAnastasie Ba\xc8\x99ot\xc4\x83\xe2\x80\x9d.\n_START_SECTION_\nIstoric\n_START_PARAGRAPH_\n\xc3\x8en 1838, a fost creat\xc4\x83 la Pom\xc3\xa2rla, \xc3\xaen satul Vatra, prima \xc8\x99coal\xc4\x83 s\xc4\x83teasc\xc4\x83 particular\xc4\x83 din Moldova, \xc8\x99coal\xc4\x83 care a func\xc8\x9bionat cu fondurile donate de Anastasie Ba\xc8\x99ot\xc4\x83, proprietar, printre altele, al mo\xc8\x99iei Pom\xc3\xa2rla._NEWLINE_Cu c\xc3\xa2teva luni \xc3\xaenainte de moarte, bolnav fiind \xc8\x99i aflat sub \xc3\xaengrijirea, la Ia\xc8\x99i sau la Pom\xc3\xa2rla, a medicului Ludovic Russ senior, profesor la Facultatea de Medicin\xc4\x83 din Ia\xc8\x99i, Anastasie Ba\xc8\x99ot\xc4\x83 doneaz\xc4\x83 prin testament jum\xc4\x83tatea din averea sa (6.000 ha de p\xc4\x83m\xc3\xa2nt arabil \xc8\x99i 3.000 ha de p\xc4\x83dure) pentru crearea unui liceu care s\xc4\x83-i poarte numele \xc8\x99i care s\xc4\x83 permit\xc4\x83 educa\xc8\x9bia copiilor din mediul rural astfel \xc3\xaenc\xc3\xa2t absolven\xc8\x9bii s\xc4\x83 poat\xc4\x83 fi primi\xc8\x9bi \xc3\xaen orice universitate din Europa. Cealalt\xc4\x83 jum\xc4\x83tate a averii \xc3\xaei revenea unicei fiice \xc3\xaen via\xc8\x9b\xc4\x83, Elena, c\xc4\x83s\xc4\x83torit\xc4\x83 cu cneazul George Cantacuzino, guvernator al Basarabiei. Testamentul, care a fost depus tribunalului Dorohoi la 25 octombrie 1869, executor testamentar fiind avocatul Ioan Ianov, a fost contestat de c\xc4\x83tre mo\xc8\x99tenitori, situa\xc8\x9bia juridic\xc4\x83 a mo\xc8\x99tenirii fiind definitivat\xc4\x83 abia \xc3\xaen 1900._NEWLINE_Institutul Liceal \xe2\x80\x9eAnastasie Ba\xc8\x99ot\xc4\x83\xe2\x80\x9d a fost inaugurat abia la 18 februarie 1879. Institutul, care poseda internat, cantin\xc4\x83, laborator \xc8\x99i farmacie proprie, a fost administrat p\xc3\xa2n\xc4\x83 \xc3\xaen 1906 de Epitropia Institutului \xe2\x80\x9eAnastasie Ba\xc8\x99ot\xc4\x83\xe2\x80\x9d a c\xc4\x83rei primi epitropi administratori au fost junimi\xc8\x99tii Vasile Pogor \xc8\x99i Ioan Ianov. Cei doi l-au convins pe scriitorul Samson Bodn\xc4\x83rescu, un alt junimist, s\xc4\x83 accepte func\xc8\x9bia de director al \xc8\x99colii, func\xc8\x9bie pe care acesta a p\xc4\x83strat-o p\xc3\xa2n\xc4\x83 la moartea sa, \xc3\xaen anul 1902. \xc3\x8en perioada c\xc3\xa2t Bodn\xc4\x83rescu a fost director, Liceul din Pom\xc3\xa2rla a primit vizita a numero\xc8\x99i scriitori: Mihai Eminescu, Ioan Slavici, Iacob Negruzzi, Vasile Pogor. Dup\xc4\x83 1906 administrarea \xc8\x99colii a trecut \xc3\xaen sarcina Casei \xc8\x98coalelor. _NEWLINE_Cl\xc4\x83direa \xc3\xaen care \xc8\x99i-a \xc3\xaenceput activitatea liceul \xc3\xaen 1879 fiind distrus\xc4\x83 aproape integral \xc3\xaen Primul R\xc4\x83zboi Mondial, refacerea \xc8\x99i construirea de noi cl\xc4\x83diri a fost realizat\xc4\x83 \xc3\xaentre anii 1929 - 1946. \xc3\x8encep\xc3\xa2nd cu anul 1936, pe l\xc3\xa2ng\xc4\x83 profilul teoretic al liceului, s-a creat \xc8\x99i un profil agricol, iar din 1948 p\xc3\xa2n\xc4\x83 \xc3\xaen 1966 liceul a fost transformat \xc3\xaen \xc8\x98coala medie tehnic\xc4\x83 agricol\xc4\x83 Pom\xc3\xa2rla. Ulterior, aici au func\xc8\x9bionat succesiv o \xc8\x99coal\xc4\x83 profesional\xc4\x83 agricol\xc4\x83, o \xc8\x99coal\xc4\x83 agricol\xc4\x83 de mai\xc8\x99tri \xc8\x99i o cas\xc4\x83 de copii \xc8\x99colari. \xc3\x8encep\xc3\xa2nd cu anul 1998 liceul a fost re\xc3\xaenfiin\xc8\x9bat sub numele de Liceul teoretic \xe2\x80\x9eAnastasie Ba\xc8\x99ot\xc4\x83\xe2\x80\x9d._NEWLINE_\xc3\x8en 2007, liceul a ob\xc8\x9binut, printr-o decizie a Comisiei Jude\xc8\x9bene de Fond Funciar Boto\xc8\x99ani, drept de proprietate pentru o suprafa\xc8\x9b\xc4\x83 de 1.808 hectare de teren.'